《中秋走笔》
元代·何中

忽忽不知秋已中，起来望尽江之东。天风吹上一片月，万古有尽明无穷。

自歌自酌自起舞，失喜堕在明光宫。须臾见云不见月，九州之外俱昏濛。

我狂绝叫天何聪，乾坤如此宁匆匆。江流冥冥上有枫，云边又叫南飞鸿。

有酒且醉无酒可，有月不与无月同。丈夫意气见石裂，直欲扫裂云皆空。

低徊一笑良自悟，事与变会谁其逢。仰看云月勿复道，西风落山人睡觉。

作者简介：（1265—1332）元抚州乐安人，字太虚，一字养正。少颖拔，以古学自任，学弘深该博。文宗至顺间，应行省之请，讲授于龙兴路东湖、宗濂二书院。有《通鉴纲目测海》、《通书问》、《知非堂稿》。